सीता की अग्नि परीक्षा के मिथक को आधार बनाकर आज के स्त्री शोषण और उत्पीड़न को बहुत ही करीने से उभारा गया है. भारतीय समाज में जिस रामराज्य की संकल्पना को अति बड़ा चढ़ाकर पेश किया जाता है उस पर भी कवि ने सवाल खड़ा किया है. ‘क्या यही कहाता राम–राज्य पुरुषैकवन्त?’ यह बात सही भी है कि जिस रामराज्य की अवधारणा राम के मर्यादावादी शील और आचरण को आधार बनाकर रखी जाती है वही राम शुद्र शम्बूक जैसे तपस्वी की निर्मम हत्या और सीता की अग्नि परीक्षा एवं सीता के निष्कासन के भी जिम्मेदार हैं. शम्बूक और सीता की घटना से पता चलता है कि राम का रामराज्य का न्याय न केवल स्त्रियों के खिलाफ है बल्कि शूद्रों के खिलाफ भी है. यदि रामराज्य का विरोध स्त्री और शुद्र करते है तो इसमें क्या हर्ज है. सीता की अग्नि परीक्षा लेते समय शायद राम को भी पता नहीं रहा होगा कि आने वाले युग में पुरुषसत्ता का यह सबसे बड़ा हथियार होगा और हर स्त्री को पवित्रतावादी दृष्टिकोण से देखा जाएगा. जिस भक्त के भगवान खुद इस पोंगापंथी मूल्यों में विश्वास रखते हो नारी के प्रति दकियानूसी विचार हो तो भला उसका भक्त इस अवसर से कैसे चूक सकता है. यदि यह कहा जाए कि राम ने स्त्री उत्पीडन करने वालों को प्रमाण पत्र जारी कर दिया तो कोई अतिश्योक्ति नहीं है. क्योंकि जो राम अपने राज्य के एक नागरिक के कहने मात्र से अग्नि परीक्षा के बावजूद राज्य से निष्कासित कर देते है उस राम और आज के आए दिन गली–मोहल्ले में पत्नी को चरित्रहीनता के आरोप में जो व्यक्ति अपने घर से निकाल देता है. उस मर्यादावादी राम और आम आदमी में क्या फर्क है. स्त्री उत्पीड़न में वह राम और आम पुरुष एक ही धरातल पर है.